CELEX: 32019D0434
Language: lv
Date: 2019-02-27 00:00:00
Title: Komisijas Lēmums (ES) 2019/434 (2019. gada 27. februāris) par ierosināto pilsoņu iniciatīvu “Europe CARES – pilnvērtīga iekļaujošā izglītība bērniem ar invaliditāti” (izziņots ar dokumenta numuru C(2019) 1545)

19.3.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 75/103
               
            
         KOMISIJAS LĒMUMS (ES) 2019/434
         (2019. gada 27. februāris)
         par ierosināto pilsoņu iniciatīvu “Europe CARES – pilnvērtīga iekļaujošā izglītība bērniem ar invaliditāti”
         
            
               (izziņots ar dokumenta numuru C(2019) 1545)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:
         
                     (1)
                  
                  
                     Ierosinātās pilsoņu iniciatīvas “Europe CARES – pilnvērtīga iekļaujošā izglītība bērniem ar invaliditāti” priekšmets ir formulēts šādi: “Eiropas Savienībā dzīvojošo bērnu (un pieaugušo) ar invaliditāti tiesības uz iekļaujošo izglītību”.
                  
               
                     (2)
                  
                  
                     Ierosinātās pilsoņu iniciatīvas mērķi ir formulēti šādi: “Vairāk nekā 70 miljoniem ES iedzīvotāju ir invaliditāte, un 15 miljoniem bērnu ir īpašas vajadzības izglītības jomā. Bērni (un pieaugušie) ar invaliditāti saskaras ar pārmērīgiem šķēršļiem, kas liedz viņiem izmantot savas tiesības uz pilnvērtīgu iekļaujošo izglītību. Daudzi mācās palīgskolās, bet tie, kuri apmeklē vispārējās izglītības iestādes, bieži vien nesaņem pietiekamu atbalstu. Mēs aicinām Eiropas Komisiju izstrādāt tiesību akta projektu par kopīgu ES regulējumu iekļaujošās izglītības jomā, kas nodrošinātu, ka nevienam bērnam netiek liegta agrīnas iejaukšanās pasākumi, izglītība vai iesaistīšanās darba tirgū.”
                  
               
                     (3)
                  
                  
                     Ierosinātās pilsoņu iniciatīvas pielikumā ir minētas konkrētas jomas, kas iekļaujamas kopīgā ES regulējumā iekļaujošās izglītības jomā un kas formulējamas kā šādas kategorijas: “Agrīna iejaukšanās, habilitācija un rehabilitācija”; “Identifikācija – bērna atrašana – nodošana – pēc pieprasījuma”; “Pienācīga bezmaksas vispārējā izglītība”; “Nenoraidīšanas klauzula”; “Vecāku iesaistīšana”; “Mazāk ierobežojoša vide”; “Individualizēts izglītības plāns”; “Alternatīvi izvērtēšanas mehānismi un uz spējām orientēta sertificēšana”; “Iesaistīšanās darba tirgū”; “Nediskriminēšana”; “Skolotāju personīgā izaugsme un apmācīšana”.
                  
               
                     (4)
                  
                  
                     Līgums par Eiropas Savienību (LES) nostiprina Savienības pilsonību un turpina nostiprināt Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, izmantojot Eiropas pilsoņu iniciatīvu.
                  
               
                     (5)
                  
                  
                     Tālab pilsoņu iniciatīvai vajadzīgajām procedūrām un nosacījumiem jābūt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai tiktu veicināta pilsoņu līdzdalība un Savienība kļūtu viņiem pieejamāka.
                  
               
                     (6)
                  
                  
                     Līgumos ir paredzēts, ka to īstenošanas nolūkā tiks pieņemti:
                     
                                 —
                              
                              
                                 pamatojoties uz Līguma par Eiropas Savienības darbību (LESD) 19. panta 1. punktu — tiesību akti, kuru nolūks ir izskaust diskrimināciju invaliditātes dēļ,
                              
                           
                                 —
                              
                              
                                 pamatojoties uz LESD 165. panta 2. punkta ceturto ievilkumu un 4. punktu – Padomes ieteikumi vai citi tiesību akti, kuri paredz motivējošus pasākumus dalībvalstu pasākumu atbalstīšanai, koordinēšanai vai papildināšanai, izņemot to normatīvo tiesību un regulatīvo aktu saskaņošanu, un kuru mērķis ir attīstīt apmaiņu ar informāciju un pieredzi jautājumos, kas kopēji un aktuāli dalībvalstu izglītības sistēmām,
                              
                           
                                 —
                              
                              
                                 pamatojoties uz LESD 166. panta 2. punkta otro ievilkumu un 4. punktu – Padomes ieteikumi vai citi tiesību akti, izņemot dalībvalstu normatīvo tiesību un regulatīvo aktu saskaņošanu, kuru mērķis ir uzlabot sākotnējo profesionālo izglītību un profesionālo tālākizglītību, lai atvieglotu profesionālo integrāciju un reintegrāciju darba tirgū.
                              
                           
               
                     (7)
                  
                  
                     Minēto iemeslu dēļ nav tā, ka ierosinātā pilsoņu iniciatīva acīmredzami būtu ārpus jomām, kurās Komisijai ir pilnvaras iesniegt priekšlikumus par Savienības tiesību aktu nolūkā īstenot Līgumus saskaņā ar regulas 4. panta 2. punkta b) apakšpunktu.
                  
               
                     (8)
                  
                  
                     Turklāt saskaņā ar minētās regulas 3. panta 2. punktu ir izveidota pilsoņu komiteja un ieceltas kontaktpersonas, un ierosinātā pilsoņu iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas LES 2. pantā.
                  
               
                     (9)
                  
                  
                     Tādēļ ierosinātā pilsoņu iniciatīva “Europe CARES – pilnvērtīga iekļaujošā izglītība bērniem ar invaliditāti” būtu jāreģistrē,
                  
               IR PIEŅĒMUSI ŠO LĒMUMU.
         
            1. pants
            Ar šo reģistrē ierosināto pilsoņu iniciatīvu “Europe CARES – pilnvērtīga iekļaujošā izglītība bērniem ar invaliditāti”.
         
         
            2. pants
            Šis lēmums stājas spēkā 2019. gada 4. martā.
         
         
            3. pants
            Šis lēmums ir adresēts ierosinātās pilsoņu iniciatīvas “Europe CARES – pilnvērtīga iekļaujošā izglītība bērniem ar invaliditāti” organizētājiem (pilsoņu komitejas locekļiem), kurus pārstāv kontaktpersonas Maria Madalina TURZA un Violeta GIURGI.
         
         
            Briselē, 2019. gada 27. februārī
            
               
                  Komisijas vārdā –
               
               
                  priekšsēdētāja vietnieks
               
               Frans TIMMERMANS
            
         
         
            (1)  OV L 65, 11.3.2011., 1. lpp.